दक्षिण अफ्रीका दौरे से कड़े सबक सीखते हुए भारतीय टीम अब विदेश दौरों पर हालात के अनुकूल ढलने के लिये टेस्ट श्रृंखला से पहले सीमित ओवरों की श्रृंखलाएं खेलेगी। भारतीय टीम की दक्षिण अफ्रीका के खिलाफ टेस्ट श्रृंखला में 1-2 से हार के बाद बीसीसीआई ने यह फैसला किया। बीसीसीआई सीईओ राहुल जौहरी ने कहा कि जब टीम इस साल इंग्लैंड और आस्ट्रेलिया जायेगी तो पहले सीमित ओवरों की श्रृंखलायें खेली जाएंगी । उन्होंने कहा, ”टीम प्रबंधन से मिले फीडबैक के बाद हमने इस पर गंभीर विचार विमर्श किया । अब इंग्लैंड दौरे पर भारत पहले सीमित ओवरों की श्रृंखला खेलेगा और फिर टेस्ट मैच।” उन्होंने कहा, ”अगली बार आस्ट्रेलिया में भी ऐसा ही होगा।”